### TEKSTAI DAILYRAŠČIUI

### *1 klasės mokiniams*

### Vytė Nemunėlis

### Gimtinė

Smėlėti takeliai,
Pušelė žalia,
Gimtieji žodeliai,
Tėveliai šalia.

Mamytės lopšinė
Užmiegant tyli -
Tai mano gimtinė.
Brangiausia šalis.

### *2 klasės mokiniams*

Anzelmas Matutis

**Apie gimtinę**

Ar jūs žinote,
Ar ne,
Ką vadinam
Gimtine?
Mamą, tėtį,
Mišką, lauką,
Kvietį,
Kur ant lauko
Auga.
Vaivos juostą
Nemune –
Juos vadinam
Gimtine.

 1 priedas

***3 klasės mokiniams***

Janina Degutytė **Gimtinė**
Genio gimtinė - miškas,
Laumžirgio - upė rami,
Klevo gimtinė - žemė,
O debesėlio - dangus.
Nendrės - ežero krantas,
Smilgos - pilka pakelė,
Bitės kamanės pieva,
Grūdų gimtinė - dirva.
Mano gimtinė - miškas,
Upė, dangus ir dirva,
Ežero krantas - viskas,
O viskas - tai Lietuva.

### *4 klasės mokiniams*

Justinas Marcinkevičius
**Tai gražiai mane augino**

Tai gražiai mane augino
Laukas, kelias, pieva, upė,
Tai gražiai už rankos vedė
Vasaros diena ilga.
Tai gražiai lingavo girios,
Uogų ir gegučių pilnos,
Tai gražiai saulutė leidos,
Atilsėlį nešdama.
Tai gražiai skambėjo žodžiai:
Laukas, pieva, kelias, upė.
Tai gražiai iš jų išaugo
Vienas žodis – Lietuva!

 ***Besimokantiems pagal individualizuotas programas***

Juozas Nekrošius

**Tėvynė**
Tą šilą apjuostą
Vaivorykštės juosta,
Tą žemę rasotą,
Tą kvepiantį sodą,
Tą gintaro saują,
Tą tekančią saulę,
Tą skrendantį paukštį,
Tą ąžuolą aukštą,
Virš jo tą mėlynę
Vadinam Tėvyne.

Jonas Strielkūnas

**Tėvyne, tu bangos**

Tėvyne, tu bangos,
Kur neša visus.
Tėvyne, tu langas
Per amžius šviesus.

Tu kalnas, pražilęs
Nuo mūsų kančių.
Tu bokštas, iškilęs
Virš mūsų vilčių.

Giesmė prakilnioji
Gimimo varpų.
Gėlė amžinoji
Ant mūsų kapų.

Ir vakar, ir šiandien,
Minty ir darbe —
Švenčiausioji šventė,
Gražiausia kalba.

Ramutė Skučaitė

**Tėvynė mūsų žemė**

Tėvynė — mūsų žemė.
Saulė. Miškas.

Tėvynė—iškilmingas obeliskas.

Tėvynė mus globoja.
Ir apsaugo

Visus vaikus, mamytę, šviesą, draugą.

Tėvynė — kur mes augam.
Kur mes gimę.

Ir akmenėlis, ir gėlė - Tėvynė.

Ir tie, kurie kadaise ją apgynė,
Ir aš, ir mes —

Visi visi — Tėvynė.